Γιοάχιμ Κρολ

Ο Γιοάχιμ Γκέοργκ Κρολ (Joachim Georg Kroll, 17 Απριλίου 1933 - 1 Ιουλίου 1991) ήταν Γερμανός κατά συρροήν δολοφόνος, ο οποίος έγινε γνωστός και ως Ruhrkannibale (Κανίβαλος του Ρουρ) ή και Duisburger Menschenfresser (Ανθρωποφάγος του Ντούισμπουργκ). Δολοφόνησε και μερικώς έφαγε μεταξύ οκτώ και δεκατέσσερις ανθρώπους στην ευρύτερη περιοχή του Ντούισμπουργκ.

Ζωή και εγκληματική δράση 
Ο Κρολ γεννήθηκε στις 17 Απριλίου 1933 στην πόλη Χίντενμπουργκ της Άνω Σιλεσίας. Ήταν το έκτο από οκτώ παιδιά ενός ανθρακωρύχου, είχε μονάχα πενταετή και ελλιπή σχολική εκπαίδευση, ενώ ένα τεστ ευφυίας μετά τη σύλληψή του κατέδειξε ένα IQ ύψους μόλις 76. Μετά τον Β' Παγκόσμιο Πόλεμο η οικογένεια εγκαταστάθηκε στην κοιλάδα του Ρουρ. Οι πρώτες δολοφονίες άρχισαν το 1955, όταν ο Κρολ έμενε ακόμη μαζί με τον πατέρα του στο Μπότροπ. Αφορμή πιθανώς ήταν ο θάνατος της μητέρας του. Στις αρχές της δεκαετίας 1960 μετακόμισε στο κοντινό Ντούισμπουργκ, όπου στην αρχή καθάριζε αποχωρητήρια της εταιρίας Mannesmann. Αργότερα εργάστηκε ως φροντιστής στα αποδυτήρια προσωπικού στα μεταλλωρυχεία της Thyssen AG. Οι συνάδελφοί του τον θεωρούσαν ιδιόρρυθμο και δεν του έδιναν ιδιαίτερη σημασία. Το διάστημα αυτό ο Κρολ συνέχισε τους φόνους του. 

Στις 22 Αυγούστου 1965 παρατήρησε σε απομονωμένο μέρος το αυτοκίνητο του Χέρμαν Σμιτς (Hermann Schmitz), ο οποίος βρισκόταν μέσα με την κοπέλα του. Ο Κρολ τρύπησε ένα λάστιχο του αυτοκινήτου και κατόπιν επιτέθηκε στον Σμιτς που είχε βγει και τον τραυμάτισε σοβαρά. Η κοπέλα τελικά όμως κατάφερε (μαζί με τον Σμιτς που ξαναεπιβιβάστηκε) να ξεφύγει με το αμάξι. Κάλεσε αμέσως την αστυνομία, αλλά ο δράστης έμεινε άφαντος. Ο Χέρμαν Σμιτς πέθανε από αιμορραγία στα χέρια της φίλης του. 

Το 1967 ο Κρολ επιχείρησε ξανά να δολοφονήσει άνθρωπο. Κοντά σε ορυχείο κατάφερε να πλησιάσει την εντεκάχρονη Γκαμπριέλε Πύτμαν (Gabriele Püttmann). Έσφιξε το λαιμό της μέχρι που το κορίτσι έχασε τις αισθήσεις του. Επιβίωσε όμως επειδή εκείνη τη στιγμή πλησίασαν απροσδόκητα εργάτες και ο Κρολ αναγκάστηκε να την παρατήσει.

Το τέλος 
Το 1976 συνελήφθη, αφού πριν απήγαγε και δολοφόνησε την τετράχρονη Μάριον Κέτερ (Marion Ketter), ένα παιδάκι που έμενε στην γειτονιά του. Αστυνομικοί που πήγαιναν από σπίτι σε σπίτι πληροφορήθηκαν από έναν γείτονα του Κρολ ότι είχε βουλώσει ο σωλήνας αποχέτευσης. Εκείνος τους είπε επίσης ότι αφού είχε ρωτήσει τον γείτονα του, τον Κρολ, εάν ήξερε την αιτία της απόφραξης, εκείνος απλά του απάντησε: «εντόσθια». Αμέσως οι αστυνομικοί μπήκαν στο διαμέρισμα του Κρολ, όπου βρήκαν το πτώμα του κοριτσιού. Διάφορα μέρη της βρέθηκαν σε πλαστικές σακούλες στην κατάψυξη, ενώ το ένα χέρι της βρισκόταν στην κουζίνα σε μια κατσαρόλα με σούπα. 

Ο «Κανίβαλος του Ρουρ» παραδέχτηκε ότι επανειλημμένα τεμάχισε τα θύματά του για να τα μαγειρέψει και να τα φάει. Επίσης ήλπιζε να θεραπευτεί απλά με μια εγχείρηση και κατόπιν να αφεθεί ελεύθερος. Στις 5 Οκτωβρίου 1979 άρχισε η δίκη του και το 1982 καταδικάστηκε για οκτώ δολοφονίες και μια απόπειρα δολοφονίας σε εννιά φορές ισόβια κάθειρξη, ενώ ο ίδιος παραδέχτηκε άλλες 12 δολοφονίες.

Τα θύματα 
Συμπεριλαμβανομένου του τελευταίου του φόνου ο Κρολ ομολόγησε τα εξής εγκλήματα:
 Στις 8 Φεβρουαρίου 1955 βίασε και μαχαίρωσε την 19χρονη Ίρμγκαρντ Στρελ (Irmgard Strehl). Το ακρωτηριασμένο πτώμα της βρέθηκε 25 χιλιόμετρα νοτιοδυτικά του Μίνστερ.
 Το 1956 βίασε και στραγγάλισε την 12χρονη Έρικα Σούλετερ (Erika Schuletter) κοντά στο Μπότροπ.
 Στις 16 Ιουνίου 1959 δολοφόνησε την 24χρονη Κλάρα Φρίντα Τέσμερ (Klara Frieda Tesmer) κοντά στο Ρήνο. Ένας αθώος κατηγορήθηκε και φυλακίστηκε για το φόνο και μη αντέχοντας την αδικία κρεμάστηκε στο κελί του.
 Στις 26 Ιουλίου 1959 βίασε και έπνιξε την 16χρονη Μανουέλα Κνοντ (Manuela Knodt) σε πάρκο του Έσσεν. Αφαίρεσε κομμάτια από τους γλουτούς και τους μηρούς της.
 Το 1962 απήγαγε την 12χρονη Μπάρμπαρα Μπρούντερ (Barbara Bruder) στο Μπούρσαϊντ κοντά στην Κολωνία. Το πτώμα της δεν βρέθηκε ποτέ.
 Στις 23 Απριλίου 1962 βίασε και έπνιξε την 13χρονη Πέτρα Γκίζε (Petra Giese) στο Ντίνσλακεν. Ένας αθώος εξέτισε τρία χρόνια κάθειρξης κατηγορούμενος για το έγκλημα.
 Στις 4 Ιουνίου του 1962 δολοφόνησε την 12χρονη Μόνικα Τάφελ (Monika Tafel) σε περιοχή του βόρειου Ντούισμπουργκ και έκοψε κομμάτια σάρκας από τους γλουτούς της. Ένας αθώος συλλαμβάνεται και στη συνέχεια αφήνεται ελεύθερος. Οι εκδηλώσεις μίσους των γειτόνων του τον οδηγούν τον Οκτώβριο του ιδίου έτους στην αυτοχειρία.
 Στις 22 Αυγούστου 1965 επιτέθηκε στον Χέρμαν Σμιτς και την κοπέλα του στο νότιο Ντούισμπουργκ σκοτώνοντας τον Σμιτς.
 Στις 13 Σεπτεμβρίου του 1966 έπνιξε την Ούρσουλα Ρόλινγκ (Ursula Rohling) κοντά στο Μαρλ. Ο σύντροφός της αυτοκτόνησε, έχοντας κατηγορηθεί άδικα για το έγκλημα. 
 Στις 22 Δεκεμβρίου 1966 βίασε την 5χρονη Ιλόνα Χάρκε (Ilona Harke) κοντά στο Βούπερταλ, πνίγοντάς την κατόπιν σε μια λίμνη.
 Στις 12 Ιουλίου 1969 βίασε και δολοφόνησε την 61χρονη Μαρία Χέτγκεν (Maria Hettgen) κοντά στη λίμνη Μπαλντενάι του Έσσεν.
 Στις 21 Μαΐου 1970 δολοφόνησε την 13χρονη Γιούτα Ραν (Jutta Rahn) καθώς αυτή πήγαινε σπίτι της. Ένας αθώος συνελήφθη για το έγκλημα και πιεσμένος από την κατακραυγή των γειτόνων του, κατέθεσε ψευδή ομολογία της πράξης.
 Το 1976 βίασε και δολοφόνησε την 10χρονη Κάριν Τέπφερ (Karin Toepfer) στο Φέρντε.
 Στις 3 Ιουλίου 1976 δολοφόνησε και τεμάχισε την 4χρονη Μάριον Κέτερ.

Στα θύματα του Κρολ, εκτός από τους νεκρούς και τους συγγενείς τους, συμπεριλαμβάνονται και οι άδικα φυλακισθέντες, όπως ο Κόνραντ Μέκλερ (Konrad Meckler), ο οποίος, αν και αθώος, φυλακίστηκε για πέντε χρόνια, κατηγορούμενος για έναν φόνο που είχε διαπράξει ο Κρολ. 

Ο Κρολ πέθανε στις 1 Ιουλίου 1991 σε φυλακή του Ράινμπαχ από έμφραγμα του μυοκαρδίου.

Παραπομπές

Πηγές 
 Stephan Harbort, "Ich musste sie kaputtmachen". Anatomie eines Jahrhundertmörders; Düsseldorf (Droste) 2004 (ISBN 3-7700-1174-0)
 Άρθρο και φωτογραφία στο thomas-meiser.de (γερμ.)
 Άρθρο στο crimelibrary.com (αγγλ.)

Γερμανοί εγκληματίες